謁南嶽
作者：范成大
朝代：宋

paragraphs: 湘中固多山，夾岸萬馬屯。
坡陀無敢高，似遜喬嶽尊。
曉投望雲亭，衆丘拱牆藩。
濃嵐忽飄蕩，積翠浮雲端。
天柱已峻極，祝融更高寒。
紫蓋鬰當中，岡勢洶崩奔。
峙爲赤帝峰，下直宮壖垣。
角樓捧雙闕，圓方模九閽。
炎符撫中興，南正實司天。
草木薰協氣，山林奠神姦。
妥靈有備物，龍卷鸞旗軒。
走忝桂林伯，與神俱南轅。
上謁禮亦宜，爲國憂元元。
心空禍福相，古井寒無瀾。
杯珓不用擲，但願歸田園。
相傳壁畫好，拂拭塵埃昏。
弓刀立壯士，劍珮班靈官。
後宮行樂處，窈窕千雲鬟。
錦地舞月晝，珠櫳侍春閑。
武氏筆已絕，梗概猶清妍。
旋車闔廟去，頗厭山市喧。
勝果招客遊，徑排集賢關。
梵庋絢雜組，錫杖鏘古鐶。
避雨勝業閣，晚晴留憑欄。
石廩映岣嶁，望眼增孱顔。
上封眇孤絕，南臺半雲煙。
碧岫有靈藥，朱陵巢洞仙。
病倦懶幽討，山僧鎸我頑。
松樛唐季枝，柏跼隋初根。
奇事不勝紀，重遊當細論。